
Úvod

Cvičenie sa uskutočnilo 9. – 16. marca 2016. Bolo riadené Severoatlantickou radou pod záštitou generálneho tajomníka NATO a zúčastnili sa ho orgány krízového riadenia členských krajín NATO, príslušné civilné a vojenské štruktúry v sídle NATO, medzinárodné štáby NATO, situačné centrum NATO, výbory a strategické veliteľstvá NATO s priamo podriadenými veliteľstvami. Cvičenia sa tiež zúčastnili aj zástupcovia partnerských krajín Fínska a Švédska, pozorovatelia a iné medzinárodné organizácie. 
Účasť SR na cvičení vrátane prípravy, spracovania potrebnej dokumentácie, vykonania a vyhodnotenia cvičenia koordinoval minister obrany SR. Na zabezpečenie prípravy, vykonania, ako aj vyhodnotenia účasti Slovenskej republiky (ďalej len „SR“) na cvičení bol zriadený národný riadiaci štáb, ktorého úlohou bolo riadiť, koordinovať a kontrolovať priebeh cvičenia tak, aby boli dosiahnuté jeho stanovené ciele. Rokovania národného riadiaceho štábu viedol zástupca MO SR. Národný riadiaci štáb sa riadil pokynmi riadiaceho štábu NATO a dokumentáciou cvičenia. Na záver cvičenia zúčastnení cvičiaci vyhodnotili jeho priebeh, národný riadiaci štáb vypracoval a MO SR zaslalo prvú hodnotiacu správu o cvičení do NATO. 
I.
Základné údaje o cvičení
1. Téma cvičenia 
Implementácia postupov, konceptov, štruktúr a procedúr plánovacieho procesu medzinárodného krízového riadenia v súlade s Manuálom systému reakcie NATO na krízové situácie 2016 a Národným systémom reakcie na krízové situácie pri kolektívnom riešení krízových situácií podľa čl. 4 a 5 Washingtonskej zmluvy (ďalej len „WZ“).
2. Scenár cvičenia
Scenár cvičenia vychádzal z dvoch fiktívnych, ale realistických krízových situácií spadajúcich pod rámec kolektívnej obrany, ktorých riešenie vyžadovalo veľmi rýchlu reakciu zo strany NATO. Scenár bol zameraný na hrozby a výzvy vyplývajúce z hybridného spôsobu vedenia bojovej činnosti používajúceho široké spektrum otvorených a skrytých vojenských, paramilitárnych a civilných nástrojov v komplexne integrovanom dizajne. 
3. Hlavný cieľ cvičenia
Hlavným cieľom cvičenia bolo precvičiť konzultácie, kolektívne rozhodovanie podľa čl. 4 a 5 WZ a demonštrovať aliančnú pripravenosť kolektívne reagovať na krízové situácie.  Na národnej úrovni bolo cieľom preveriť schopnosť SR reagovať na požiadavky NATO v oblasti krízového riadenia a plnenia záväzkov kolektívnej obrany súvisiacich s vyslaním deklarovaných častí ozbrojených síl SR (ďalej len „OS SR“) v rámci Síl reakcie NATO – NATO Response Force (ďalej len „NRF“) do priestoru operácie.
4.	Úlohy cvičenia
a) demonštrácia aliančnej pripravenosti a schopnosti flexibilne reagovať v situáciách podľa čl. 4 a 5. WZ,
b) precvičenie použitia časti NRF,
c) precvičenie uvedenia OS SR do pohotovosti,
d) precvičenie spravodajskej podpory, vrátane použitia systému spravodajského varovania NATO,
e) precvičenie civilno-vojenskej spolupráce v krízovom riadení, zahŕňajúcej civilnú podporu vojenských operácií a riadenie následkov,
f) precvičenie schopnosti SR aktívne pôsobiť pri riešení krízovej situácie vo svete v súlade s Manuálom systému reakcie NATO na krízové situácie 2016,
g) overenie úrovne implementácie procesu krízového riadenia NATO v súlade s Manuálom systému reakcie NATO na krízové situácie 2016,
h) overenie úrovne implementácie Katalógu opatrení Národného systému reakcie na krízové situácie, ako aj schopnosti jednotlivých ministerstiev, ostatných ústredných orgánov štátnej správy SR (ďalej len „OÚOŠS SR“) a Slovenskej informačnej služby (ďalej len „SIS“) pracovať s týmto katalógom v súlade s Metodickými pokynmi na realizáciu postupov Národného systému reakcie na krízové situácie,
i) precvičenie komunikácie na príslušných komunikačných kanáloch, súčasných technických možností jednotlivých ministerstiev, OÚOŠS SR a SIS, ako aj schopnosti prijímať utajované skutočnosti z NATO priamo alebo prostredníctvom Stálej delegácie SR pri NATO (ďalej len „SD SR pri NATO“).
5.	Účastníci cvičenia
-	MO SR,  
- 	MZVaEZ SR,
-	MV SR,
-	SIS, 
-	ÚV SR,
-	NBÚ,
-	SD SR pri NATO.
II.
Príprava cvičenia

Slovenská republika sa aktívne zapojila do plánovacieho procesu cvičenia v NATO účasťou na plánovacích konferenciách, ktorých cieľom bolo stanoviť rámec cvičenia a vypracovať jeho dokumentáciu. V SR bol na prípravu, realizáciu a vyhodnotenie cvičenia vytvorený medzirezortný tím, ktorého zástupcovia boli zároveň určení do národného riadiaceho štábu. V procese prípravy cvičenia boli vykonané medzirezortné pracovné rokovania zamerané na prípravu riadiacej dokumentácie a zosúladenie postupov pri príprave cvičenia.
Pred samotným vykonaním cvičenia boli v rámci prípravy vyhlasované opatrenia reakcie na krízové situácie NATO, ktoré boli postupované na riešenie gestorom v súlade s postupmi a procedúrami stanovenými v SR.
MO SR koordinovalo prípravu cvičenia z hľadiska organizačných, personálnych a materiálnych podmienok, poskytlo potrebnú infraštruktúru a vytvorilo technicko-organizačné podmienky pre činnosť národného riadiaceho štábu v priestoroch MO SR.
                                                               III. 
                                                Realizácia cvičenia 
1.	Medzinárodná úroveň
          Cvičenie na medzinárodnej úrovni preverilo činnosť a väzby medzinárodných a národných orgánov krízového riadenia pri vedení konzultácií a prijímaní kolektívnych rozhodnutí pri dvoch súčasne prebiehajúcich krízových situáciách. Severoatlantická rada v priebehu cvičenia rozhodla použiť na riešenie krízovej situácie časť NRF a uplatniť aktiváciu čl. 5 WZ v krízových oblastiach.
          V rámci štruktúr NATO sa potvrdilo potrebám zodpovedajúce nastavenie postupov a procedúr plánovacieho procesu medzinárodného krízového riadenia uvedeného v Manuáli systému reakcie NATO na krízové situácie 2016 a súčasne schopnosť uplatňovať komplexný prístup pri riešení krízových situácií. Zároveň bola overená schopnosť politických a vojenských orgánov NATO, členských a partnerských krajín NATO reagovať na zrýchlenie rozhodovacieho procesu krízového riadenia NATO.
SD SR pri NATO bola zapojená do všetkých fáz cvičenia a jej činnosť pokrývala ako politickú, tak vojenskú oblasť, čím sa dosiahlo efektívne prepojenie medzi účastníkmi rokovaní v NATO s národným riadiacim štábom i cvičiacimi, najmä vo vzťahu k poskytnutiu záznamov z rokovaní a následných reakcií a pokynov z ústredia. 
2.	Národná úroveň
          V podmienkach SR cvičiaci precvičovali implementáciu opatrení reakcie na krízové situácie NATO, vyhlasovaných najvyšším veliteľom spojeneckých síl v Európe (ďalej len „SACEUR“). Vyhlásenie krízových opatrení NATO bolo reakciou na vývoj situácie v krízových oblastiach. MO SR transformovalo uvedené opatrenia do opatrení  v súlade so Zoznamom opatrení Národného systému reakcie na krízové situácie a Katalógom opatrení Národného systému reakcie na krízové situácie a následne boli podľa Metodických pokynov distribuované jednotlivým cvičiacim na realizáciu. Cvičiaci preverili interné postupy implementácie opatrení Národného systému reakcie na krízové situácie a spracovanie implementačných hlásení uvedené v Metodických pokynoch, ktoré zaslali MO SR na ďalšie spracovanie. Zástupcovia MO SR viedli priebežný prehľad o vyhlasovaných opatreniach a o záveroch z rokovaní Severoatlantickej rady a na základe stanovísk jednotlivých gestorov opatrení zabezpečili včasné odoslanie správ o implementácii opatrení do NATO prostriedkom na prácu s utajovanými skutočnosťami NATO. O týchto činnostiach boli informovaní členovia národného riadiaceho štábu a hlavní funkcionári MO SR na rokovaniach krízového štábu MO SR (ďalej len „KŠ MO SR“).
          MO SR s GŠ OS SR počas cvičenia reagovali na rozhodnutie Severoatlantickej rady vyslať časť NRF do krízovej oblasti. Výsledkom bola príprava Návrhu na vyslanie príslušníkov OS SR do krízovej oblasti na rokovanie Bezpečnostnej rady SR, vlády SR a Národnej rady SR. Vzhľadom na to, že cvičenie prebiehalo bezprostredne po voľbách, riešená bola aj otázka predloženia materiálu na rokovanie Národnej rady SR, keď sa ešte  neuskutočnila jej ustanovujúca schôdza. Tým bola preverená akcieschopnosť predložiť materiál v stanovenom čase aj v tejto politickej situácii. Nadväzne súvisiace rozhodovacie procesy na úrovni vlády SR a Národnej rady SR boli realizované v simulovanom režime.


          V rámci vývoja scenára a vyhlasovaných krízových opatrení súvisiacich so zabezpečením ochrany štátnej hranice pred migračnou vlnou MV SR požiadalo MO SR o vyčlenenie 800 vojakov na plnenie úloh Policajného zboru v súlade s § 70 zákona č. 171/1993 Z. z. o Policajnom zbore v znení neskorších predpisov. Na základe analýzy k možnosti poskytnutia vojakov na podporu Policajného zboru  MO SR v súčinnosti s MV SR pripravilo materiál na rokovanie vlády SR.
MO SR a MZVaEZ SR precvičili politické konzultácie a proces prijímania rozhodnutí a v spolupráci so SD SR pri NATO pripravovali stanoviská a inštrukcie na rokovania Severoatlantickej rady. 
SIS sa vo svojej pôsobnosti aktívne zapojila do všetkých fáz cvičenia prostredníctvom svojho zástupcu v národnom riadiacom štábe. V rámci cvičenia boli preverené vnútorné i externé komunikačné spôsobilosti smerom k štruktúram NATO. Pri realizovaní jednotlivých úloh SIS spolupracovala s Vojenským spravodajstvom. 
          ÚV SR zodpovedal za informovanie verejnosti a monitoring médií na národnej úrovni. Pri plnení úloh strategickej komunikácie spolupracoval s MO SR, MZVaEZ a MV SR. Počas cvičenia ÚV SR zabezpečoval spracúvanie situačných správ a ich distribúciu prostredníctvom adresárovej skupiny prostriedku na prácu s utajovanými skutočnosťami NATO do Mediálneho operačného centra NATO, informoval národný riadiaci štáb  z monitoringu domácich a zahraničných médií a informoval o opatreniach prijatých vládou SR a o oficiálnych vyhláseniach vlády SR. Úlohy v oblasti strategickej komunikácie, ktorej je v súčasnej dobe venovaná veľká pozornosť vzhľadom na jej začlenenie do hybridného spôsobu vedenia bojovej činnosti,  boli zamerané najmä na odlíšenie relevantných a dezinformačných správ a na komunikáciu s verejnosťou. Opatrenia strategickej komunikácie boli splnené včas a bez nedostatkov aj napriek tomu, že na ÚV SR, rovnako ako aj v iných rezortoch stále absentuje prostriedok na prácu s utajovanými skutočnosťami NATO.
V rámci cvičenia bola precvičená vzájomná komunikácia na príslušných komunikačných zariadeniach jednotlivých ministerstiev a OÚOŠS SR, schopnosť prijímať utajované skutočnosti z NATO priamo alebo prostredníctvom SD SR pri NATO.
3.	Rezortná úroveň
          Na rezortnej úrovni bol precvičený rozhodovací a plánovací proces v podmienkach MO SR a GŠ OS SR pri vysielaní deklarovaných častí OS SR v rámci NRF do priestoru operácie. V súvislosti s vývojom situácie sa na MO SR uskutočnilo celkom päť rokovaní KŠ MO SR, pričom dve rokovania boli vykonané fiktívne na účel rozohrania scenára a tri reálne. KŠ MO SR na jednotlivých rokovaniach riešil požiadavky v nadväznosti na prijímané rozhodnutia Severoatlantickej rady a vydával úlohy súvisiace s vyslaním príslušníkov OS SR do krízovej oblasti.
          Vývoj krízovej situácie kládol zvýšené nároky na činnosť a organizáciu personálu krízového riadenia MO SR z dôvodu vyslania deklarovaných častí OS SR do priestoru operácie NATO v krátkom časovom horizonte pri súbežnom reagovaní na prijímané krízové opatrenia podľa scenára cvičenia.

                                                             IV.
Hodnotenie prínosu cvičenia pre prípravu orgánov krízového riadenia
na riešenie krízovej situácie

1. Hodnotenie medzinárodnej úrovne
          Podľa prvotného hodnotenia orgánov NATO a členských krajín NATO bol cieľ cvičenia naplnený a potvrdila sa pripravenosť orgánov krízového riadenia NATO riešiť krízové situácie simultánne v dvoch krízových oblastiach. Rovnako sa potvrdila relevantnosť postupov a procedúr uvedených v súčasne platnej plánovacej a riadiacej dokumentácii NATO, najmä v Manuáli systému reakcie NATO na krízové situácie 2016. 

2. Hodnotenie národnej úrovne
          Hodnotenia účastníkov cvičenia potvrdili, že cieľ cvičenia bol splnený a potvrdila sa ich schopnosť využívať postupy krízového riadenia NATO a implementovať opatrenia reakcie na krízové situácie NATO. Pozitívom cvičenia bola možnosť overiť prínos Zoznamu opatrení Národného systému reakcie na krízové situácie a Katalógu opatrení Národného systému reakcie na krízové situácie, vrátane postupov uvedených v Metodických pokynoch, precvičiť činnosti, spoluprácu a komunikáciu jednotlivých cvičiacich pri implementácii a distribúcii vyhlásených krízových opatrení. Manuál systému reakcie NATO na krízové situácie 2016, ktorý bol zverejnený a distribuovaný členským krajinám NATO vo februári 2016, t. j. bezprostredne pred vykonaním cvičenia, obsahuje opatrenia, ktoré nie sú súčasťou Zoznamu opatrení Národného systému reakcie na krízové situácie a Katalógu opatrení Národného systému reakcie na krízové situácie, ale v rámci cvičenia CMX 16 boli aplikované. Vzhľadom na uvedené je potrebné aktualizovať Zoznam opatrení Národného systému reakcie na krízové situácie a Katalóg opatrení Národného systému reakcie na krízové situácie.
          Rovnako za prínos cvičenia možno považovať aj precvičenie postupov spracovania materiálov na rozhodnutie vlády SR a Národnej rady SR o vyslaní deklarovaných častí OS SR do NRF na plnenie úloh mimo územia SR ako aj prípravu materiálu na poskytnutie vojakov na plnenie úloh Policajného zboru. 
          Veľkým kvalitatívnym posunom v porovnaní s predošlým obdobím bolo reálne zapojenie KŠ MO SR do procesu prijímania rozhodnutí a opatrení v súvislosti s reakciou na krízovú situáciu podľa scenára cvičenia.  Pri príprave ďalších cvičení CMX je potrebné reálne zapojiť do cvičenia aj krízové štáby vybraných rezortov a prípadne aj Bezpečnostnú radu SR a vládu SR.
Vzájomná utajovaná komunikácia medzi NATO a SR bola zabezpečená prostredníctvom prostriedku na prácu s utajovanými skutočnosťami NATO. Prostriedok na prácu s utajovanými skutočnosťami NATO poskytoval aktuálne informácie o vývoji krízovej situácie a umožňoval distribúciu informácií z rokovaní Vojenského výboru NATO a Severoatlantickej rady a správ SACEUR-a v utajovanom režime a na vzájomnú komunikáciu ho využívali aj SD SR pri NATO a národný riadiaci štáb. Pracovníci MO SR zasielali implementačné hlásenia o plnení opatrení Národného systému reakcie na krízové situácie, resp. systému reakcie NATO na krízové situácie do centrály NATO. 
Prostriedok na prácu s utajovanými skutočnosťami NATO je v podmienkach SR v súčasnosti vybudovaný a umožňuje prístup k utajovaným informáciám a prijímanie opatrení reakcie na krízové situácie NATO len na MO SR, MZVaEZ SR a v NBÚ. Obmedzený prístup k prostriedku práce s utajovanými skutočnosťami NATO spôsoboval problémy pri nácviku efektívnej a včasnej reakcie na krízovú situáciu, resp. v organizácií cvičenia. Utajované skutočnosti boli zasielané účastníkom cvičenia v tlačenej podobe prostredníctvom NBÚ (okrem MO SR, MZVaEZ SR a NBÚ), čo vyžadovalo plnenie ďalších administratívnych úkonov, ktoré v konečnom dôsledku spomalili rozhodovací proces a včasnú distribúciu informácií a vyhlasovaných opatrení reakcie na krízové situácie NATO. Uvedený nedostatok bol identifikovaný už počas prechádzajúcich cvičení CMX a naďalej pretrváva. V prípade riešenia reálnej krízovej situácie to môže spôsobiť vážne problémy.
Vzhľadom na absenciu národného utajovaného komunikačného systému, ktorý by umožňoval výmenu a distribúciu utajovaných skutočností medzi ministerstvami a OÚOŠS SR sa odporúča vybudovať prostriedok na prácu s utajovanými skutočnosťami NATO najmä na ÚV SR a MV SR, ktoré sú zodpovedné za implementáciu časti opatrení Národného systému reakcie na krízové situácie.
         Nedostatok identifikovaný v priebehu cvičenia súvisiaci s personálnym zabezpečením cvičenia je, že národný riadiaci štáb vystupoval v rámci CMX 16 ako riadiaci štáb cvičenia, ale súčasne aj cvičiaci. Nedostatok je možné eliminovať už navrhovaným (reálnym) zapojením krízových štábov vybraných rezortov do vykonania cvičenia.
          Napriek identifikácii uvedených nedostatkov,  splnili účastníci cvičenia stanovený cieľ a úlohy cvičenia, zlepšila sa ich schopnosť využívať postupy procesu krízového riadenia NATO a implementáciou opatrení reakcie na krízové situácie aktívne pôsobiť pri riešení krízovej situácie vo svete.
Z cvičenia vyplynulo, že naďalej pretrváva absencia národného pracoviska s adekvátnym personálnym a technickým vybavením, kde by počas reálneho riešenia krízových situácií a cvičení, mohol daný personál s podporou jednotlivých rezortov a OÚOŠS SR pracovať systémovo a, čím by sa zefektívnil rozhodovací a riadiaci proces na národnej a medzinárodnej úrovni.

3. Hodnotenie rezortnej úrovne 
          Cvičenie preverilo postupy ustanovené novými internými predpismi a plánovacou dokumentáciou, preukázala sa potreba dokončiť ich implementáciu s dôrazom na nedostatky. Dokumentácia vytvára predpoklad pre efektívnu riadiacu činnosť, je potrebné ju udržiavať v aktuálnom stave. 
Hlavným prínosom cvičenia na rezortnej úrovni bolo preverenie činnosti výkonných orgánov určených na riešenie krízovej situácie, procesu plánovania použitia ozbrojených síl SR uvedeného v interných predpisoch MO SR, vrátane aktuálnych situačných plánov, a štandardných operačných postupov uplatňovaných v rámci činnosti GŠ OS SR. 
Overila sa funkčnosť nového systému vyrozumenia MO SR, ktorý umožňuje v krátkom čase vyrozumieť o vyhlásení krízového stavu, o uvádzaní do pohotovosti a o povolaní výkonných orgánov krízového riadenia na pracovisko v súlade so smernicou vlády SR schválenou uznesením vlády SR č. 996 zo 14. decembra 2005.
Priebeh cvičenia preukázal, že navrhované postupy, dokumentácia spracovávaná cvičiacimi, ako aj systém vyrozumenia, vytvárajú predpoklad pre efektívnu riadiacu činnosť orgánov krízového riadenia a zrýchlenie procesu prijímania rozhodnutí v podmienkach zásadných zmien bezpečnostného prostredia.
Ako problémové oblasti naďalej pretrvávajú:
1. absencia prostriedkov na prácu s utajovanými skutočnosťami NATO,
2. personálne zabezpečenie realizácie cvičenia,
3. absencia národného pracoviska s adekvátnym personálnym a technickým vybavením.


Záver 
         Cvičenie splnilo svoje ciele a preukázalo schopnosť orgánov krízového riadenia SR aktívne a synergicky pôsobiť v rámci krízového riadenia NATO. Vyhodnotenie cvičenia poskytuje dôležité poznatky na zefektívnenie existujúcich postupov a opatrení krízového riadenia SR, ako aj podnety pre formovanie budúcich štruktúr a kapacít bezpečnostného systému SR. V porovnaní s predchádzajúcimi cvičeniami CMX je možné, aj napriek identifikovaným problémovým oblastiam, konštatovať progres v rozsahu a kvalite pripravenosti cvičiacich na riešenie krízovej situácie na území SR, ako aj v medzinárodnom prostredí.
         Do ďalšieho obdobia sa odporúča:
1. iniciovať vybudovanie prostriedkov na prácu s utajovanými skutočnosťami NATO na vybraných ministerstvách a OÚOŠS SR,
2. v rámci cvičení CMX reálne zapájať do cvičenia krízové štáby ministerstiev a OÚOŠS SR,
3. zvážiť vybudovanie národného pracoviska krízového riadenia.
          Realizácia odporúčaní významne prospeje k skvalitneniu činnosti orgánov krízového riadenia v jednotlivých rezortoch, ako aj v celonárodnom rámci.

